Diari Oficial de la Generalitat Valenciana


Sumari del DOGV 5037, del 28-06-2005 (2005/7265)

ORDE de 17 de maig de 2005, de la Conselleria de Cultura, Educació i Esport, per la qual es convoquen els Premis 2005 de la Comunitat Valenciana a l'Educació Vial.
-------------------------------------------------------------------------------------------------------------------------------------------------------------------

### Dades del document

Número de DOGV
:   5037

Data del DOGV
:   28-06-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/7265


Data del document
:   17-05-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * seguretat en carretera
    * premi cultural
    * distinció honorífica
    * educació cívica

ORDE de 17 de maig de 2005, de la Conselleria de Cultura, Educació i Esport, per la qual es convoquen els Premis 2005 de la Comunitat Valenciana a l'Educació Vial. [2005/M7265]
  
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 2, establix que l'activitat educativa es desenrotllarà atenent, entre altres principis, a la formació personalitzada, que propicie una educació integral en coneixements, destreses i valors morals de l'alumnat en tots els àmbits de la vida, personal, familiar, social i professional.
  
Esta formació personalitzada ha d'integrar una educació en els valors morals que configuren una sèrie d'àmbits educatius: educació per a la pau, per a la salut, per a la igualtat entre els sexes, educació ambiental, educació sexual, educació del consumidor i educació vial, que junt amb l'educació moral i cívica, es conceben com a «temes transversals», perquè no corresponen de manera exclusiva a una única àrea o matèria del currículum, sinó que són temes que han d'estar presents de manera global en els objectius i continguts de totes les àrees i matèries dels diferents currículums.
  
La Llei Orgànica 10/2002, de 23 de desembre, de Qualitat de l'Educació, en l'article 1, enumera com a principis de qualitat del sistema educatiu, entre altres, la capacitat de transmetre valors que afavorisquen la llibertat personal, la responsabilitat social, la cohesió i millora de les societats.
  
L'educació en valors i l'aprenentatge dels temes transversals, que aquells configuren, dóna resposta a alguns problemes i realitats que són vius en l'àmbit social, amb una base ètica d'interés comú i universal.
  
Estos problemes amb què s'enfronta la nostra societat, com la creixent accidentalitat en la circulació, són aliens als continguts escolars tradicionals per la seua recent aparició. No obstant, és necessari que l'alumnat de les distintes etapes educatives tinga l'ocasió de reflexionar sobre ells i, en conseqüència, adoptar principis i desenrotllar hàbits i actituds personals per ser problemes bàsics de la convivència.
  
Entre estos problemes, els relatius a l'educació vial, en el doble vessant com a part de l'educació ciutadana i com a educació per a la seguretat vial, adquirixen una especial rellevància.
  
En efecte, l'organització espaciotemporal que caracteritza les societats desenrotllades requerix una mobilitat creixent o, si es vol, la necessitat efectuar desplaçaments per a dur a terme nombroses activitats socials. Açò implica que l'accés a la motorització individual es duga a terme en edats cada vegada més primerenques, amb independència de la mobilitat com a vianants.
  
Així, el fet del trànsit que caracteritza el nostre temps, pot constituir un objecte d'estudi en què incidixen continguts propis de diferents àrees com: Ciències Socials, Geografia i Història, Ciències de la Naturalesa, Tecnologia, Educació Física, etc.
  
En este sentit, les recomanacions de les conferències de Viena (1971) i Estrasburg (1980) fixen les bases conceptuals i l'àmbit d'actuació de l'Educació Vial: «L'Educació Vial ha d'orientar-se cap als dominis següents: d'una part, les Matèries Tècniques i les Ciències Naturals; d'altra banda, l'Ètica i les Ciències Socials i, per fi, l'Educació Física. Els continguts d'esta educació han d'estar integrats en els programes de les matèries, a fi que els escolars adquirisquen l'experiència tècnica apropiada, prenguen consciència de la seua responsabilitat en la vida social i puguen contribuir d'una forma activa en les millores de les condicions de la circulació».
  
Conforme a les anteriors recomanacions, en els decrets que establixen el currículum de les distintes etapes educatives a la Comunitat Valenciana, l'Educació Vial s'ha incorporat com a tema transversal a les distintes àrees i matèries del currículum, en funció del desenrotllament evolutiu i dels comportaments vials més habituals dels corresponents grups d'edat, perquè l'alumnat adquirisca l'experiència tècnica, prenga consciència i puga contribuir de forma activa a la millora de les condicions de la circulació i la prevenció dels accidents.
  
Per la seua banda, els centres docents, fent ús de la seua autonomia pedagògica i organitzativa, han d'incloure en el seu projecte educatiu, en els projectes curriculars de les etapes que impartixen i en les programacions docents, el contingut propi de l'educació vial, tenint en compte el seu entorn, el medi sociocultural en què està ubicat el centre, les necessitats educatives del seu alumnat i la transcendència que té per a la vida ciutadana.
  
L'educació vial ha de formar part de les activitats educatives habituals del centre docent. No obstant, el procés d'ensenyament-aprenentatge dels temes transversals necessita actuacions que faciliten el seu desenrotllament. Així, el Pla de Seguretat Vial de l'any 2005 per a la Comunitat Valenciana contempla una sèrie d'actuacions per a motivar tota la comunitat educativa. Entre elles, la present orde vol promoure que els centres docents incorporen l'educació vial en el seu projecte educatiu, així com facilitar que l'alumnat desenrotlle hàbits de comportament tendents a l'adquisició del sentit vial i integre la seua formació com a usuari de les vies en el context general de les seues relacions ciutadanes. Per este motiu, ha sigut consultada la Mesa d'Alumnes.
  
Per tot això i fent ús de les competències que em conferix l'article 35 de la Llei 5/1983, de 30 de desembre, de Govern Valencià, i la resta de disposicions concordants,
  
ORDENE
  
Primer
  
Convocar els Premis 2005 de la Comunitat Valenciana a l'Educació Vial, així com aprovar les bases per què regirà la convocatòria, que s'inclouen com a annex I de la present orde, i el model de sol·licitud que figura com a annex II.
  
Segon
  
L'import global màxim, destinat a concedir els premis convocats és de 18.030 euros, que s'abonaran a càrrec de la línia de subvenció T3155000 del Programa 421.30 del pressupost de la Generalitat Valenciana per a l'exercici 2005.
  
Disposicions finals
  
Primera
  
Es faculta el director general d'Ensenyament per a dictar les resolucions necessàries per al desplegament i execució de la present orde.
  
Igualment, es delega en tal òrgan la facultat de resoldre la convocatòria, conforme a les bases que la regixen.
  
Segona
  
La present orde tindrà efecte des de la seua publicació en el Diari Oficial de la Generalitat Valenciana.
  
Conforme establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura, Educació i Esport en el termini d'un mes a comptar de l'endemà de la seua publicació.
  
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.
  
València, 17 de maig de 2005
  
El conseller de Cultura, Educació i Esport,
  
ALEJANDRO FONT DE MORA TURÓN
  
ANNEX I
  
Bases per a la concessió dels Premis 2005 de la Comunitat Valenciana a l'Educació Vial
  
Primera. Objectius
  
Promoure que els centres docents incorporen l'Educació Vial en el seu projecte educatiu i que organitzen la seua activitat d'acord amb els valors que la configuren.
  
Facilitar que l'alumnat de la Comunitat Valenciana desenrotlle les actituds, els hàbits i els valors implicats en l'Educació Vial.
  
Incentivar aquelles actuacions de la comunitat educativa que augmenten la seguretat vial i contribuïsquen a la prevenció dels accidents de trànsit.
  
Segona. Destinataris i modalitats de participació
  
1. Podran participar en esta convocatòria els centres docents, públics i privats de la Comunitat Valenciana.
  
2. D'acord amb l'alumnat a qui es dirigixen les ensenyances, s'establixen dos modalitats de participació:
  
Modalitat A: centres que impartixen Educació Infantil i Educació Primària.
  
Modalitat B: centres que impartixen qualsevol etapa d'Educació Secundària.
  
Tercera. Condicions de participació
  
1. Els centres docents que desitgen participar en esta convocatòria hauran de presentar un o diversos treballs sobre alguna de les opcions següents:
  
a) El disseny i l'organització d'una campanya d'informació i difusió sobre Educació Vial amb aportació de material gràfic, imprés, audiovisual, etc.
  
b) Anàlisi de les causes de possibles accidents de trànsit en l'entorn del centre, acompanyada de la proposta d'actuacions per a la seua prevenció.
  
c) Qualsevol altra proposta que supose el desenrotllament programat d'una activitat d'Educació Vial.
  
2. El treball haurà de ser elaborat per l'alumnat del centre docent, pertanga o no al mateix grup-classe, coordinat i avalat per una professora o per un professor.
  
3. El treball podrà presentar-se en qualsevol dels idiomes oficials de la Comunitat Valenciana i en qualsevol suport. En tot cas, inclourà:
  
- Un llistat dels documents utilitzats i, si és el cas, de les persones i institucions consultades.
  
- Descripció detallada de com s'ha organitzat i s'ha dut a terme el treball.
  
- Aportació d'evidències, en forma de fotos, vídeos, etc. del desenrotllament del treball.
  
- Valoració del que ha representat el treball per als participants i l'experiència adquirida per ells.
  
- Relació de l'alumnat participant i nom de la professora o professor que coordina.
  
4. Així mateix, els centres docents privats concertats, abans de la finalització del termini de presentació de sol·licituds, hauran de complir els requisits que establixen els articles 11 i 13.2 de la Llei 38/2003, de 17 de novembre, General de Subvencions (BOE 18.11.2003). Hauran d'acreditar tals requisits per mitjà de declaració responsable, tal com preveu l'article 13.7 de la dita llei. Per a això podran utilitzar el model que figura en l'annex III.
  
5. D'acord amb l'article 14.1.e) de la mencionada llei hauran d'acreditar amb anterioritat a dictar-se la proposta de resolució de concessió, que es troben al corrent en el compliment de les seues obligacions tributàries i de la Seguretat Social.
  
Quarta. Presentació i termini
  
1. La direcció del centre remetrà els treballs a la Direcció General d'Ensenyament, Servici de Programes d'Innovació Educativa i Suport Escolar. Per a això, adjuntaran el model de sol·licitud que figura en l'annex II, presentant-los en el Registre General de la Conselleria de Cultura, Educació i Esport (av. Campanar, 32, 46963 València), en les direccions territorials de Cultura, Educació i Esport, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada a esta per la Llei 4/1999, de 13 de gener. Quan es presente en una oficina de Correus, es farà en sobre obert a fi de que en la capçalera del primer full del document que es vol enviar, es faça constar, amb claredat, el nom de l'oficina i la data, el lloc i l'hora de la seua admissió.
  
2. El termini de presentació dels treballs finalitzarà el dia 7 d'octubre de 2005 a les 24.00 hores.
  
3. Cada treball que es presente s'acompanyarà d'una sol·licitud el model de la qual figura en l'annex II d'esta orde i l'annex III corresponent a la declaració responsable.
  
4. La participació en la present convocatòria suposa l'acceptació expressa de totes les seues bases.
  
Quinta. Procés per a la concessió dels premis
  
1. Els treballs seran valorats per un jurat de selecció, aplicant els criteris establits en la base quinta. El jurat estarà constituït per:
  
President: el director general d'Ensenyament, que podrà delegar en el vicepresident.
  
Vicepresident: el cap de l'Àrea d'Ordenació i Innovació Educativa.
  
Vocals:
  
Una inspectora o inspector d'Educació, designat pel Servici Central de la Inspecció Educativa.
  
Un funcionari o una funcionària del Servici de Relacions Institucionals i Participació Social.
  
Una persona en representació de l'Institut Valencià d'Avaluació i Qualitat Educativa.
  
El director de l'Institut Universitari de Trànsit i Seguretat Vial o persona en qui delegue.
  
Una persona en representació de cada Direcció Provincial de Trànsit d'Alacant, Castelló i València.
  
Actuarà com a secretari del jurat una funcionària o un funcionari de la Direcció General d'Ensenyament.
  
A les reunions del jurat podrà assistir, amb veu però sense vot, una persona en representació de cada una de les associacions d'alumnat que formen part de la Mesa d'Alumnes.
  
El jurat tindrà facultats per a resoldre tots els dubtes que apareguen en la interpretació de les bases; podrà entrevistar els participants i sol·licitar la intervenció d'especialistes en els temes objecte d'esta convocatòria per a col·laborar en la valoració dels treballs presentats. Les decisions del jurat de selecció seran inapel·lables.
  
2. Una vegada realitzat el procés de selecció, el jurat, a través del Servici de Programes d'Innovació Educativa i Suport Escolar, com a òrgan instructor, elevarà la proposta definitiva per a la concessió dels premis al director general d'Ensenyament, qui resoldrà la convocatòria per delegació del conseller de Cultura, Educació i Esport. La resolució de la convocatòria es farà pública en els taulers d'anuncis de la Conselleria de Cultura, Educació i Esport i les seues respectives direccions territorials. Així mateix es publicarà en el Diari Oficial de la Generalitat Valenciana.
  
3. D'acord amb l'article 42.4 de la llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la nova redacció de la Llei 4/1999, de 13 de gener, el termini màxim per a resoldre la present sol·licitud és de sis mesos des de la data d'efectes de la convocatòria. L'efecte que produirà el silenci administratiu, si transcorre el termini sense que s'haja dictat i notificat la resolució corresponent, serà desestimatori de la sol·licitud.
  
Sexta. Criteris de valoració dels treballs
  
1. Qualitat formal: 2 punts.
  
2. Rigor en la interpretació del tema de la convocatòria, d'acord amb l'opció triada: 2 punts.
  
3. Originalitat en el tractament del tema: 2 punts.
  
4. Viabilitat o possibilitat de realització i continuïtat de la proposta: 2 punts.
  
5. Repercussió de la proposta en el centre i en el seu entorn: 2 punts.
  
6. Col·laboració de la comunitat educativa: professorat, mares, pares i personal d'administració i servicis. Col·laboració de diverses entitats o persones de l'entorn del centre docent: 2 punts.
  
Sèptima. Premis
  
1. Per a cada modalitat, s'establixen els premis següents:
  
Primer premi: 5.000 euros
  
Segon premi: 3.000 euros
  
Tercer premi: 1.000 euros
  
2. Els premis atorgats facilitaran que els centres guanyadors aconseguisquen els objectius d'esta convocatòria.
  
3. Podrà declarar-se desert algun dels premis en qualsevol de les modalitats. En este cas, la dotació econòmica corresponent es podrà destinar a nous premis en l'altra modalitat, segons la corresponent quantitat sobrant.
  
Octava. Pagament dels premis
  
1. El pagament de l'import corresponent als premis es realitzarà per transferència bancària als centres guanyadors.
  
2. Els premis estaran subjectes a retenció fiscal d'acord amb el que establix el Reial Decret 1775/2004, de 30 de juliol (BOE 04.08.2004).
  
3. La percepció dels premis per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE 18.11.2003).
  
4. Seran també d'aplicació els articles 36, 37, 40.1, 52 i següents, de la Llei 38/03, de 17 de novembre, General de Subvencions (BOE 18.11.2003), que regulen la invalidesa de la concessió, les causes i obligacions de reintegrament dels premis concedits, així com les infraccions corresponents.
  
Novena. Publicació
  
Els autors dels treballs premiats es comprometen a cedir gratuïtament i per escrit els drets de reproducció, distribució i traducció d'estos per al seu exercici per una sola vegada i en règim d'exclusivitat, encara que la Generalitat Valenciana podrà autoritzar la seua publicació per compte dels autors o d'un tercer. Així mateix, es comprometen a elaborar, a petició de la Direcció General d'Ensenyament, les modificacions necessàries perquè es puguen publicar totalment o parcialment en el format que la dita direcció general considere més adequat.
  
El document de cessió s'ajustarà al model que figura com a annex IV i haurà de ser presentat en el termini de 15 dies a comptar de l'endemà de la publicació de la resolució de la concessió dels premis en el Diari Oficial de la Generalitat Valenciana. L'incompliment d'esta obligació donarà lloc a deixar sense efecte la resolució de concessió dels premis i, si és el cas, al seu reintegrament, amb exigència de l'interés de la demora.
  
La formalització de la cessió del dret de reproducció, distribució i traducció no implica compromís de publicació per part de la Conselleria de Cultura, Educació i Esport.